Príloha č. 5
Vybrané projekty členských štátov EUCPN 
z databázy projektov „Dobrej praxe“

Jednou z úloh EUCPN European Crime Prevention Network - Európska sieť pre prevenciu kriminality - je tvorba databázy projektov dobrej praxe, ktoré sa osvedčili v niektorom, alebo viacerých členských štátoch Európskej únie, boli vyhodnotené a sú aplikovateľné aj pre iné členské štáty. Pre tento účel je zriadené  webové sídlo, kde sa uverejňuje stručný popis projektu a kde sú uvedené kontakty na autorov, pozri  www.eucpn.org. Je tu možné vyhľadávať projekty podľa viacerých kritérií napr. podľa jednotlivých druhov trestnej činnosti, podľa štátov, ako aj podľa ročníkov súťaže Európska cena za prevenciu kriminality ECPA –European Crime Prevetion Award.

Príklady vybraných projektov EUCPN:

Krajina aplikácie projektu: Česká republika. 
Názov: Integrovaný regionálny bezpečnostný systém v Zlíne.
Cieľ: Formovanie technickej a organizačnej pomoci bezpečnostného systému Českej polície, mestskej polície a iných organizácií pre zabezpečovaní verejného poriadku a pocitu bezpečia občanov.
Výsledky: Znížený počet trestných činov a riešenia násilných trestných činov a majetkovej trestnej činnosti, lepšia čistota , menej vandalizmu, menej porušovaní pravidiel pri parkovaní na miestach pre handicapovaných a v doprave.
Finančné zabezpečenie: Nie je špecifikované. 
 
Krajina aplikácie projektu: Česká republika.
Názov: Úsvit.
Cieľ: Riešenie situácie v sociálne vylúčených komunitách v mestách Chánov, Most.
Výsledky: Intenzívna spolupráca miestnej správy, samosprávy pri práci s deťmi aj dospelými.
Finančné zabezpečenie: Projekt Ministerstva vnútra ČR, podpora 12 650 000 Kč.

Krajina aplikácie projektu: Česká republika.
Názov: Špeciálne vyšetrovacie miestnosti na vypočúvanie detí alebo iných obetí a svedkov akejkoľvek formy zneužívania.
Cieľ: Zníženie počtu traumatických situácií pre obete zneužívania.
Výsledky: Úpravy vyšetrovacích miestností (miestnosti sú izolované od vonkajšieho rušenia a chránia obete a svedkov od vonkajších negatívnych účinkov, aby sa zabezpečilo objektívne vyšetrovanie). Využívanie expertov polície, psychológov  na vedenie výsluchu. V prípade detí je zabezpečené, že právni zástupcovia sa nachádzajú a sledujú výsluch z inej miestnosti. Taktiež je zabezpečené dokumentovanie audiovizuálneho záznamu, aby sa zabránilo opakovanému vyšetrovaniu.
Finančné zabezpečenie: Nie je špecifikované. 

Krajina aplikácie projektu: Dánsko. 
Názov: mesto Balan City.
Cieľ: Nové metódy mestskej sociálnej práce.
Výsledky: Štandardizácia životných a sociálnych podmienok 7500 obyvateľov mesta Balan City. Aktívne zapojenie občanov a samosprávnych orgánov mesta so zameraním na voľnočasové aktivity a kultúru. (Využitie skúseností projektu Image Chicago, USA.)
Finančné zabezpečenie: Projekt Ministerstva práce a sociálnych vecí Dánskeho kráľovstva, podpora 13 500 000 DKR.

Krajina aplikácie projektu: Dánsko. 
Názov: Všetci to robia!
Cieľ: Hľadanie správnych odpovedí, riešení sociálnopatologických situácií žiakmi (tabakizmus, alkoholizmus). 
Výsledky: Bol spracovaný a vyhodnotený jeho prenos do Slovenskej republiky s finančnou podporou pracovného programu EUCPN. Prenos bol úspešne ukončený Štátnym pedagogickým ústavom  v roku 2011 s odporúčaním pre aplikáciu v učebnom procese v Slovenskej republike.
Finančné zabezpečenie: Projekt bol podporený EUCPN  27 000 € a spolufinancovaný Ministerstvom vnútra SR čiastkou 10 000 €  a Štátnym pedagogickým ústavom SR čiastkou 13 000 €  SR ale aj Dánskou Radou pre prevenciu kriminality.

Krajina aplikácie projektu: Dánsko. 
Názov: Mediácia pre mládež.
Cieľ: Eliminácia konfliktov a následných trestných činov
Výsledky: Predchádzanie konfliktom a následným trestným činom prostredníctvom mediačných pracovníkov.
Finančné zabezpečenie: Nie je špecifikované. 

Krajina aplikácie projektu: Fínsko.
Názov: Vybudovanie bezpečného sídliska pre 2 000 obyvateľov.
Cieľ: Vytvorenie pocitu bezpečnej komunity. 
Výsledky: Zohľadnené už v architektonickom návrhu (1. etapa). Vytvorenie pozitívnej identity, kultúrneho zázemia (rôzne aktivity a služby), bezpečia, peších zón, chodníkov 
(2. etapa). 
Finančné zabezpečenie: Nie je špecifikované. 

Krajina aplikácie projektu: Francúzsko.
Názov: Projekt pre  mesto Brest, časť Habitat.
Cieľ: Úprava a zvýšenie bezpečnosti v mestskej časti, kde bol vysoký výskyt vandalizmu mládeže. 
Výsledky: Projekt využil poznatky analýzy rozhovorov s obyvateľmi, vypracovanie programu obnovy mesta, využitie štúdií pre zvýšenie pocitu bezpečia na verejných priestranstvách, využitie všetkých architektonických riešení (spolupráca s kanadským architektom Oscarom Newmanom). 
Finančné zabezpečenie: Nie je špecifikované. 

Krajina aplikácie projektu: Nemecko.
Názov: GO Willi.
Cieľ: Boj proti násiliu mládeže v meste Gottingen (pri príležitosti futbalových zápasov a stretnutí mládeže v Gottingene). 
Výsledky: Odbúravanie neslušného správania, používania alkoholu, agresívnych skupín mládeže a rušenia nočného pokoja, vandalizmu. Zapojenie mimovládnych organizácií, sociálnych pracovníkov, poradenských organizácií z oblasti problematiky drog, súdu pre mladistvých, polície do spolupráce s mestom. 
Finančné zabezpečenie: Nie je špecifikované.

Krajina aplikácie projektu: Nemecko.
Názov: Mládež bez alkoholu.
Cieľ: Odbúravanie podávania, predaja alkoholu mládeži a konzumácie alkoholu na verejnosti. 
Výsledky: Zapojenie mimovládnych organizácií, sociálnych pracovníkov, súdu pre mladistvých, polície do spolupráce s mestom pri komplexnom riešení alkoholizmu mládeže. 
Finančné zabezpečenie: Nie je špecifikované.

Krajina aplikácie projektu: Maďarsko.
Názov: Spolu za bezpečie vo Veszpréme.
Cieľ: Zvýšenie bezpečnosti v meste Veszprém, riešenie výskytu násilia na verejných priestranstvách, zvýšenie bezpečnosti turistov.
Výsledky: Spolupráca 41 inštitúcií, ktoré sa podieľajú na tvorbe pocitu bezpečia v meste. Každá z nich mala vlastné aj spoločné projekty. Aktivácia už existujúcich možností pre zlepšenie bezpečnosti v meste Veszprém.
Finančné zabezpečenie: Nie je špecifikované.

Krajina aplikácie projektu: Belgicko.
Názov: Zabezpečenie bytov.
Cieľ: Informovať a vzdelávať o bezpečnosti bytov.
Výsledky: Informačná kampaň.
Finančné zabezpečenie: Nie je špecifikované.

Krajina aplikácie projektu: Belgicko.
Názov: Obrana voči sexuálnemu zneužívaniu detí.
Cieľ: Zabrániť, aby sa deti stali obeťami sexuálneho zneužitia.
Výsledky: Výchova a vzdelávanie (formou pohovorov) detí v skupinách (asi  po 15 detí). Rozhovory vedú odborníci, nie učitelia, aby nebola obmedzená vôľa detí sa voľne rozprávať.
Finančné zabezpečenie: Nie je špecifikované.

Krajina aplikácie projektu: Veľká Británia.
Názov: Zabránenie opakovaného domáceho násilia.
Cieľ: Zabránenie opakovaného domáceho násilia.
Výsledky: Vybavenie záchrannej izby (bezpečnostné dvere, protipožiarna izolácia, telefón) pre matku a deti, spojenie s políciou a jej rýchlym privolaním v prípade núdze.
Finančné zabezpečenie: Nie je špecifikované.

Krajina aplikácie projektu: Holandsko.
Názov: Za bezpečnejšiu školu.
Cieľ: Sociálne bezpečie bez agresivity, krádeží, šikanovania, diskriminácie, sexuálneho obťažovania, vandalizmu.
Výsledky: Spolupráca žiakov, učiteľov, rodičov so zameraním na sociálne bezpečie (bez agresivity, krádeží, šikanovania, diskriminácie, sexuálneho obťažovania vandalizmu), fyzické bezpečie (úrazy, zdravie, požiarna ochrana a doprava).
Finančné zabezpečenie: Nie je špecifikované.

Krajina aplikácie projektu: Poľsko.  
Názov: Senior v bezpečí v bezpečnom domove.
Cieľ:  Oboznámenie verejnosti ako sa nestať obeťou podvodov a kriminality. Zvýšenie pocitu bezpečia u seniorov.
Výsledky: Informačná kampaň, krátky film. 
Finančné zabezpečenie: Nie je špecifikované.

Krajina aplikácie projektu: Maďarsko.
Názov: Sezónny turistický program prevencie kriminality.
Cieľ:  Ochrana turistov aj domáceho obyvateľstva pred krádežami a inou kriminalitou v čase
zvýšeného počtu návštevníkov, zlepšenie pocitu bezpečia obyvateľov prostredníctvom spolupráce samosprávy, obecnej polície, obyvateľov a využitia kamerových systémov.
Výsledky: zníženie počtu krádeží, lepšie referencie návštevníkov o meste, podobný projekt realizuje Chorvátsko.
Finančné zabezpečenie: Nie je špecifikované.

Krajina aplikácie projektu: Francúzsko.
Názov: Súkromný bezpečnostný systém pre odhaľovanie krádeží motorových vozidiel.
Cieľ:  Ukázalo sa, že je potrebné spolupráca súkromného a verejného sektora v boji proti krádežiam. 
Výsledky: Zvýšenie počtu odhalených krádeží, priemerná doba odhalenia do12 hodín, 50 % páchateľov bolo odsúdených.
Finančné zabezpečenie: Nie je špecifikované.

Krajina aplikácie projektu: Estónsko.
Názov: Rozvoj služieb pre riedko osídlené oblasti.
Cieľ: Poskytovanie služieb pomoci dobrovoľníkov v rôznych problémových situáciách osamelým, starým, handicapovaným ľuďom v spolupráci obcí, obyvateľov a záchranného centra.
Výsledky: Možnosť poskytnutia rýchlej pomoci, zlepšenie pocitu bezpečia obyvateľov, lepšia informovanosť verejnosti o službách pomoci.
Finančné zabezpečenie: Nie je špecifikované.

Krajina aplikácie projektu: Česká republika.
Názov: PC hra – GhettOut -Trenažér životných stratégií.
Cieľ:  Ovplyvniť deti staršieho školského veku tak, aby boli schopné predchádzať situáciám, ktoré by mohli zapríčiniť alebo prehĺbiť ich sociálny prepad. Snaha o zavedenie projektu 
do škôl.
Výsledky: Zo spätných väzieb vyplýva, že žiaci si uvedomujú dôsledky rizika, ktoré plynú z trestnej činnosti, patologických javov, či požičiavania si od nebankových subjektov a sú schopní tieto riziká reflektovať.
Finančné zabezpečenie: Nie je špecifikované.

Krajina aplikácie projektu: Viaceré mestá v Kanade a v Európskej únii.
Názov: Miestny bezpečnostný audit.
EUCPN spolupracuje aj s viacerými medzinárodnými organizáciami pre prevenciu kriminality. Jednou z nich je aj EFUS –European Forum for Urban Security, ktorá realizovala vo viacerých štátoch  projekt „Miestny bezpečnostný audit“. 
Cieľ: Z projektu vznikol manuál, ktorý je preložený aj do slovenského jazyka, podľa ktorého si mestá vytvárajú pracovné siete pre odhaľovanie a riešenie kriminality na ich teritóriu. Tieto siete zapájajú rôzne inštitúcie, expertov ale aj obyvateľov miest do riešenia problematiky kriminality s cieľom dosiahnuť vyššiu bezpečnosť miest. 
Výsledky: Spokojnosť obyvateľov vo viacerých mestách Belgicka, Nemecka, Francúzska atď., profesionalizácia riešení prevencie na miestnej úrovni, spolupráca a výmena skúseností medzi mestami.